Melodi Grand Prix 1997

Sendingen

Som året før ble finalen holdt i Studio 2 på Marienlyst lørdag 8. februar. 350 sanger kom inn i NRKs åpne konkurranse, og en hemmelig tremannsjury plukket ut åtte av dem til finalen.
Den norske finalen var preget av en del krøll både før og under sending. Opprinnelig skulle Ivar Dyrhaug være programleder, men han måtte trekke seg kort tid før finalen på grunn av influensa. I stedet steppet Tande-P. inn, men også han ble syk rett før finalen og måtte lede programmet nærmest uten stemme og i feberrus. Det var også flere tekniske feil under sendingen, og Penthouse Playboys måtte framføre sin sang på nytt da strømmen plutselig gikk midt under gruppas framføring. Også under telefonavstemningen ble det problemer, og hoveddelen av seerne fikk ikke stemt.
Blant artistene var det kun Tor Endresen, Penthouse Playboys og Geir Rønning som var kjent for folk flest, ellers var de fleste deltakerne relativt ukjente artister. Vinneren ble kåret av en musikerjury som hadde 40 prosent av stemmene, og en telefonavstemning som telte 60 prosent. Dette var første gang NRK arrangerte en telefonavstemning under selve Melodi Grand Prix-sendingen. Et lite orkester under ledelse av Geir Langslet akkompagnerte låtene. 
Forhåndsfavoritten Tor Endresen deltok for åttende gang og vant til slutt klart med sin «San Francisco». Han representerte dermed Norge i den internasjonale finalen i Dublin 3. mai.

Hendelser

På forhånd var det Penthouse Playboys som skapte mest oppmerksomhet. Gruppas frontfigur Kjetil Rolness, alias Jens Pikenes, proklamerte humoristisk at det viktigste ikke var å vinne, men å ta seg godt ut. De ville også få Melodi Grand Prix «tilbake til det klassiske konseptet». Trude Trefall, kalt Manjari, vekket også oppsikt da hun fortalte at hun bodde i et Hare Krishna-kloster og sto opp fem om morgenen for å be og meditere. Hun framførte «Lys», skrevet av tidligere DeLillos-trommeslager Rune Lindstrøm.
Dette var første gang resultatet ble avgjort med direkte telefonavstemning. To år tidligere kunne seerne stemme uka før finalen, men ikke under selve finalesendingen. Medlemmer i Den norske Grand Prix-klubben var skeptiske til at folket skulle få stemme via telefon: «At folk og hvermannsen skal få ringe inn – kanskje i fylla – og kåre vinneren», mente medlemmene var negativt for konkurransen. Seerne fikk stemme i ett kvarter, og trolig forsøkte rundt 400 000 å avgi sin stemme. Drøyt 70 000 av dem kom gjennom, siden Telenor Links systemer ikke kunne håndtere mer trafikk. En telefonsentral i Oslo brøt sammen, og telefonnettet i en rekke store norske byer ble kraftig overbelastet. Både NRK og Telenor beklaget at flere ikke fikk stemt, men garanterte at riktig vinner var kåret. 
Dette året var avstemningen unnagjort på rekordtid. Stemmene fra juryen og folket ble lagt sammen, og voksende søyler viste prosentvis fordeling mellom bidragene. NRK brukte ordningen for å spare penger, men dette skapte misnøye hos seerne som mente spenningen var borte. NRK gjorde om på avstemningen året etter.
Flere av jurymedlemmene i fagjuryen var venner av Tor Endresen. En av dem, Elisabeth Andreassen, sa til pressen at hun syntes «Tor fortjente å vinne». Også VG mente rett låt vant og ga Endresens vinnerlåt terningkast 5. Den norske finalen ble sett av 1 308 000 seere, rundt 200 000 færre enn årene før.